khistorydata/jeongjo-sjw-relations huggingface dataset:
정조 18년
洪義浩以賑恤廳言啓曰北部觀光坊契任掌裵仁福今月初四日本洞路傍得一歲遺棄男兒同里居良女沈召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 18년
禁府照目三和前府使李東善矣除旨旣下辭朝有命則固當竭蹶趨進而夜漏已深終不待令事極可駭以此照律罪杖一百收贖告身盡行追奪私罪奉敎依允爲旀功議各減一等爲有矣以公罪勘放爲良如敎
정조 18년
尹致性以義禁府言啓曰李東善杖一百收贖告身盡行追奪照律公事判付內依允功議各減一等以公罪勘放事命下矣李東善功議各減一等杖八十以公罪收贖放送之意敢啓傳曰知道
정조 18년
尹致性以刑曹言啓曰依下敎京畿永宗鎭爲奴定配罪人金興大卽爲放送事分付道臣之意敢啓傳曰知道
정조 18년
兵曹判書具庠疏曰伏以日辰吉良展禮克成天氣淸和回鑾萬安臣民慶幸曷有其極仍竊伏念臣所帶本兼何莫非如臣文質無當不可一時暫據者而就以中權言之當遞而仍冒今幾月矣宜譴而倖逭亦幾遭矣每念及此五內焦燥不知所以自措不知何以爲計唯有一暴衷情庶冀矜諒焉噫臣之人器不稱知識蔑如之狀已試之驗已竭之辭無容更陳不敢每煩而只是有罪而罷未幾旋授有若以臣代臣是職不當因仍者也黽勉而出經過大政殆同瓜限已盡是誠不當因仍者也侍衛專在趨走而脚病漸痼銓注多靠精神而健忘特甚是誠不當因仍者也此皆衆所共覩而指目者豈是徒自飾辭而例讓者哉臣之病於迂闊本是性賦忽於事務便同習成人所共知而臣則茫然人所已聞而臣則褎如昏昧齟齬隨處憒憒或有經眼而入耳亦若半知而半否一自復出於世猥叨重任之後雖欲搜剔而抖擻無奈年邁而神耗報答無路孤負冞積何嘗不撫躬自憐繼以憂恐也哉雖荷包荒之德曲加容貸而匪怒之敎亦非一再慈覆之仁玉成之恩臣誠以罪爲榮有淚無言而若使傍人觀之則臣之憑恃放恣安得以逃其誅乎仍冒已半年而罪漸添加倖逭有不勝計而情益懍蹙而況寬典不可頻下誤恩不可妄希念聖上終始曲保之道在微臣塵刹不報之圖只合及今卸免無至公私狼狽而已臣之抱玆區區而尙此蹲默者非但唐突是嫌抑亦遷就有以也今則陪扈往返微分粗伸而貞疾每添運用漸艱至於軍卒失次駕後犯科事關師律亦係紀綱不容以問備薄勘有所自恕而猶未暇言今始仰控肝膈敢瀆崇嚴伏惟殿下之於臣天地父母也懇乞亟將臣本兼諸任竝許鐫遞俾卒生成千萬幸甚臣無任云云答曰省疏具悉卿其勿辭行公
정조 18년
行都承旨趙尙鎭坐左承旨洪義浩坐右承旨尹致性坐左副承旨李相璜坐直右副承旨洪大協坐直同副承旨李儒慶坐注書鄭文始仕直一員未差假注書具得魯仕事變假注書李周奭仕
정조 18년
傳于李儒慶曰禮房承旨馳詣宗廟奉審摘奸以來
정조 18년
傳于洪大協曰大臣有司堂上入侍
정조 18년
傳于洪大協曰朴判府事留待
정조 18년
傳于洪大協曰朴判府事入侍
정조 18년
傳于洪大協曰摠管中差祭人許遞前望單子入之
정조 18년
摠管前望單子入之李時秀落點
정조 18년
傳于洪大協曰軍士房承旨入侍
정조 18년
傳于洪義浩曰左承旨入侍
정조 18년
趙尙鎭啓曰卽者中樞府錄事來言領府事蔡濟恭自水原府今方入城云係是大臣去就敢啓傳曰知道
정조 18년
傳于李相璜曰譴罷意在求備前判書李秉鼎敍用
정조 18년
兵曹以尹得達爲御營中軍
정조 18년
以全羅監司李書九狀啓靈光等五邑渰死人處恤典題給事傳于洪義浩曰觀此狀聞八月卄八之風漁采之民人入海渰沒者統計各邑厥數至過百名聞甚矜惻如有生前身役及新舊還上一竝蕩滌其中渰沒最多處卽靈光地方也令地方官就其處聚其妻孥酹以慰死者之冤擧行形止狀聞事分付欲爲下敎而未果矣伊日風浪公私船隻必多傷損萬一白徵其稅是豈仰體均役之聖意哉令均堂知悉嚴飭諸道査頉者卽爲査頉加現者卽爲加現切勿如前翫愒八月大風海戶之致傷必不止於湖南則湖西之尙無狀聞果無如許之事而然乎令廟堂査問草記
정조 18년
趙尙鎭以吏曹言啓曰今此宗廟冬享大祭大祝南履翼時無職名令該曹口傳付軍職何如傳曰允
정조 18년
趙尙鎭以吏曹言啓曰贈諡忠肅公成勝筵諡今月十三日定行於忠淸道洪州地云矣敢啓傳曰知道
정조 18년
兵曹啓目粘連平安兵營別武士都試居首出身朴敬模似當賞加是白手矣係干恩典自下不敢擅便上裁敎是白乎旀之次出身李仁蕃施賞置之何如判付啓依回啓施行爲旀李仁蕃段令該閫從厚施賞後以爲例事分付爲良如敎
정조 18년
甲寅十月初六日辰時上御誠正閣大臣備局堂上入侍時左副承旨李相璜同副承旨李儒慶假注書具得魯記注官金良倜記事官吳泰曾判府事朴宗岳右議政李秉模戶曹判書沈頤之禮曹參議尹行恁以次進伏訖宗岳曰日候乍寒聖體若何上曰一樣矣上曰卿於昨日還來耶宗岳曰再昨日還入矣上敎秉模曰海伯狀啓多不照檢兵曹價布亦入於各衙門秩矣五千災結近年有之耶秉模曰壬辰癸巳爲四千結而至於五千結則數十年來所無矣上曰海西回啓姑勿行會可也湖西爲甚湖南爲次而海西又如此前頭拯活接濟之方將不知何以爲計矣秉模曰以臣所見海伯全無料量矣兵曹價布所重何如而海西綿農異於三南則純捧云云豈成說乎上曰如各衙門各軍門云者混圇說去初無區別矣頤之曰海西歉荒勝於三南而災結猶如此八路皆然則來頭將無經費支用之策矣上曰右副承旨入侍出榻敎良倜承命出傳與洪大協偕入進伏上曰兵曹封不動木爲幾何大協曰二百餘同矣上曰三南身布若皆代捧則將有封不動出入之慮耶大協曰一年應下甚爲夥多至於內需司所入又爲百餘同恐無以相當經用矣上曰內需司入庫之木竝令代錢也秉模曰三南年分狀啓姑未來到似由於節晩之故災結未及停當之致而歉歲民情必待年分之啓而始乃大定至於災結追後登聞少無所妨以此意分付三道道臣年分狀啓先爲登聞災結則使之從容消詳鱗次馳啓何如上曰依爲之出擧條上曰有民然後爲國民惟邦本而方秋民情若此前頭濟活之策誠茫然中夜思之念不暫弛各道尤甚邑之次邑之停退代捧當分等爲之而其中畿甸民政最難消詳而監司之有若伈泄者豈不可悶卿等須另加提飭也宗岳曰臣於省掃之行路由利川黔川而兩邑之內豐歉判異以此推之本非大無之歲願勿過用聖慮以妨保嗇之道焉上曰豈可以一二邑之稍實有所弛心乎上曰豈不云凶年免於死亡乎近來賑邑之白飯肉羹若養老者然此蓋由於守令藉重沽譽之術也秉模曰聖敎誠然矣上敎宗岳曰燕行書冊一依前年爲之也裨官小說固當嚴禁至於經書宜許出來而非但曾前出來之充牛盈棟近日占便者臥看唐板便成放倒決非尊閣聖經之意故兼欲申禁者此也命書傳敎曰關西尙武之地在所拔例勸奬不但關西爲然名以式夫則武技無論京外先從六兩致力如儒士功令之用工於策文此所以年來屢下飭敎間嘗別爲收用於優等遠射別爲設科而試取賜第者也今觀關西帥臣啓本道內都試六兩步數反不若飭敎之前豈居首者通計各技之故適然而然乎抑新帥下去之後抛置不爲力勸而然乎不飭則已旣始之事豈可徒然任他乎其委折令兵曹嚴關該閫使之據實狀聞近於各邑若有二百步內外遠射而未及登聞者仍令後錄附陳事一體行會仍命退諸臣以次退出
정조 18년
甲寅十月初六日午時上御重熙堂軍房承旨入侍時右副承旨洪大協記事官鄭文始記注官金良倜記事官吳泰曾備局有司堂上沈頤之尹行恁以次進伏訖上曰海西分等回啓草記今方書入乎頤之等曰已爲往復於右相而未及正書矣上曰安眠島風落松事日前已行會而錦伯回報未知何如頤之等曰見錦伯所報則以洪州牧使鄭東愈瑞山郡守吳應常別定差員使之看審云矣上曰今番風落厥數夥然其枝葉之等棄甚可惜以有用之物歸無用之科無異於暴殄及此時使之煮鹽以補賑資爲好昨年李潤謙之爲水使也其所煮鹽因雨水之頻仍未免空勞云今番則切勿如是付之道伯及今區處使之便宜擧行好矣仍命退諸臣以次退出
정조 18년
行都承旨趙尙鎭病左承旨洪義浩坐右承旨尹致性坐左副承旨李相璜坐直右副承旨洪大協坐直同副承旨李儒慶坐注書鄭文始病一員未差假注書具得魯仕直許鐫仕事變假注書李周奭仕
정조 18년
李儒慶啓曰來十一日朝參日次矣敢稟傳曰停
정조 18년
李儒慶啓曰來十一日輪對日次矣敢稟傳曰爲之
정조 18년
李儒慶啓曰來十一日專經文臣殿講日次矣敢稟傳曰秋孟朔講尙未爲之與秋仲朔製述同日爲之武臣專經代試射秋孟朔亦未爲之與今月朔殿講皆以試射代行初九日爲之試官則勿爲各望只分文武擬入事令該房知悉
정조 18년
李儒慶啓曰去八月朔文臣製述及去七月朔今十月朔專經文臣殿講去七月朔今十月朔專經武臣試射今初九日爲之事命下矣處所以何處爲之乎敢稟傳曰近以諸道民事未遑自逸朔課之抄啓講試猶未爲之而此乃應行之事又不可過冬雖有兼行之命而更思今朔又有儒生日行殿講分日酬應難矣十六日日次殿講亦於初九日同爲設行處所皆於春塘臺爲之上齋生依例應製而殿講隔日食堂到記除之以生進入門者捧擧案應製事令成均館知悉抄啓文臣去六月朔七月朔課講亦於同日爲之初十日方物看品及封裹相値政府以下當進去次對進定於初九日而開場後當於小次引見畿伯年分狀啓趁次對日修改事下諭
정조 18년
李儒慶啓曰臣儒慶依定式進詣香室奉審香祝櫃祝板袱子則精潔之意敢啓傳曰知道
정조 18년
洪大協啓曰新除授北兵使李健秀時在會寧府任所而有除朝辭赴任之命矣密符則前北兵使崔景岳所佩傳授諭書則安寶使院吏齎傳何如傳曰允
정조 18년
以忠淸監司李亨元狀啓保寧縣監李祖範身死事傳于趙尙鎭曰拔例各別擇差待下批辭朝卽刻給馬下送
정조 18년
傳于洪義浩曰左承旨右副承旨入侍
정조 18년
鄭文始病代許鐫爲假注書
정조 18년
傳于趙尙鎭曰吏曹參議前望單子入之待下批一體牌招
정조 18년
吏曹參議前望單子入之鄭致淳落點
정조 18년
兵曹口傳政事副護軍吳毅常
정조 18년
趙尙鎭啓曰吏曹判書李致中參判黃昇源參議鄭致淳牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 18년
傳于趙尙鎭曰吏曹參議爲先推考
정조 18년
以吏曹參議鄭致淳牌不進罷職傳旨傳于趙尙鎭曰只推更爲牌招
정조 18년
有政吏批判書李致中牌不進參判黃昇源牌不進參議鄭致淳進左承旨洪義浩進啓曰判書李致中參判黃昇源竝牌招不進小臣獨政未安何以爲之敢稟傳曰只出緊任以南履翼鄭尙愚爲副校理李晩秀爲刑曹參議權晙爲監察
정조 18년
兵批判書具庠病參判柳誼病參議朴宗甲病參知兪漢寧入直進右副承旨洪大協進副司直李秉鼎單付
정조 18년
趙尙鎭以吏批言啓曰新除授保寧縣監李昌會戶奴呈狀內奴矣上典身病沈重時日之內萬無起動之望云身病旣如是沈重則勢難强令赴任今姑改差何如傳曰允今日政勿拘常格拔例擇差而依前下下敎給馬下送事分付可也
정조 18년
再政李觀秀爲保寧縣監
정조 18년
傳于趙尙鎭曰近於政牌有召輒違僚堂之隨而違召必須三召而獨政作一前例揆以事體極爲未安向旣陪扈今又引入者處義尤過矣吏曹判書李致中推考申飭行政
정조 18년
傳于洪大協曰北兵使北人稱以北關監司其所管領自別於諸道兵使而今年此關穡事大不及南關云而滿瓜之代旣擬薦雖點下今日見此伯狀本思之民邑之爲弊不但迎送廚傳而已北兵使薦望姑置之前帥限麥秋仍任會寧亦爲仍任事分付當初差遣意有在焉特敎仍任之後益當盡心職事若或一毫怠忽入於來頭暗行御史之行處分宜倍他人令廟堂嚴飭於北兵使崔景岳處
정조 18년
趙尙鎭以吏曹言啓曰本曹佐郞洪樂敏呈狀內矣身素患痰癖之症挾感添劇委頓苦叫以此病狀時月之內萬無供職之望云今姑改差何如傳曰允
정조 18년
李儒慶以弘文館言啓曰新除授校理李龜雲時在慶尙道禮安地修撰高宅謙時在全羅道昌平地經筵入番事緊請竝斯速乘馹上來事下諭傳曰依啓兩人之前望特點欲聞兩南歉歲民情也雖無特諭爲經幄論思之任者當陳蔀屋疾苦況特點而特諭乎須知此意以其聞見一一疏陳於上來之前事令政院一體下諭可也
정조 18년
洪大協以兵曹言啓曰兼司僕將李亨復素抱痰癖之症當寒添劇時月之內無望供職呈狀乞遞宿衛領軍之任不可久曠改差何如傳曰允
정조 18년
洪大協以壯勇營言啓曰本營中日試射時鳥銃沒技人依節目別單書入之意敢啓傳曰知道
정조 18년
洪義浩以漢城府言啓曰來乙卯年大小科回榜人訪問草記事命下矣知委各部搜訪坊曲則皆以無報來之意敢啓傳曰知道
정조 18년
尹致性以刑曹言啓曰因本曹都囚徒池養謙趙順得放事命下矣依傳敎池養謙趙順得等卽爲放送之意敢啓傳曰知道
정조 18년
執義李秉喆獻納魚錫齡校理尹光普修撰沈興永副修撰尹益烈任希存啓曰請黜置罪人鄭致達妻亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上請向日合辭兩啓之已傳而未徹者亟命捧入仍賜允兪俾王章伸而三字刀割焉答曰不允
정조 18년
執義李秉喆獻納魚錫齡啓曰請遲晩後物故罪人啓能亟施孥籍趾賊等凶種快施邦刑養遂獻遂竝設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚大正王法措辭見上請柳星漢亟令王府設鞫嚴問期於得情快正邦刑措辭見上請承款後物故罪人九宗亟施孥籍之典措辭見上答曰不允
정조 18년
執義李秉喆啓曰請亟寢秋曹罪人柳師文放釋之命仍令王府設鞫嚴問期於得情快正王法措辭見上答曰不允
정조 18년
獻納魚錫齡啓曰請金甲島爲奴罪人克泰更令王府嚴鞫得情快正王法措辭見上請逆賊尙魯亟施孥戮之典措辭見上請亟寢秋曹罪人柳師文放釋之命仍令王府設鞫嚴問快正典刑措辭見上答不允
정조 18년
執義李秉喆啓曰人臣告君之辭固當明白直陳而噫彼金履成之疏全篇旨意陰晦閃忽臣不必逐條論列而向來亞卿陞擢亶出於我聖上曲費造化進之爲人之地則渠當感激洪造頌祝恩榮而乃反視之若浼自以爲恥二品職名斷然自劃榮先之典亦不承受此何意也此何故也其在闢邪距詖之道決不可置而不論請同義禁金履成亟施屛裔之典近來各宮奴屬作弊多端日前本府禁吏捉一別肉罪人使之査實則稱以於義宮貿易軍以廉價勒買懸房之肉潛自放賣而被捉者也究厥罪狀有浮於私屠故爲先嚴治牢囚方欲移送秋曹之際懸房所屬聞風齊會來訴至冤之狀以此漢輩之憑藉假托惟意橫奪各懸房一日所失其數夥然一年通計則不知爲幾何因此而失利廢業許多典僕勢難支保云朝家之前後申禁何等截嚴而宮奴輩之冒犯作奸愈往愈甚以今現發者推之其所恣橫不但止於此漢而已且當歲歉穀貴之時如此弊端安知不更及於他民耶若無別般禁飭則日後之弊有不可勝言請令攸司嚴覈各宮所屬依法重繩亦爲嚴立科條俾絶奸弊焉答曰不允金履成事凡有私義欲爲辭官豈獨履成一人至於不爲榮先之說亦不過苦辭中出來則是豈如是把作重案之資乎況兩司俱發反乖臺體爾則推考此啓若以不允例批則將爲謄傳之故紙而履成疏語中前生後生之說果疎忽施以罷職之典爲此啓之究竟法宮奴差人事前後飭禁何如則焉敢更有奸犯厥後令該曹嚴刑懲治其餘諸宮同犯之類嚴加査實照法處置事分付可也
정조 18년
獻納魚錫齡啓曰奏御文字何等嚴愼而今此金履成之疏何其隱晦閃忽之甚也前日一疏雖未見原本得聞傳說則已極駭悖而幸免嚴誅特蒙恩資於渠可謂德海恩山固當感頌之不暇而今忽引義自謂廉防安有懸金圈而不行二品職者耶渠所謂士大夫立朝行事果如是耶至若前生後生之說堯民信堯之辭無非用意簸弄有難測度如此孤恩昧義之類不可置之於簪紳之列請同義禁金履成亟施屛裔之典答曰不允金履成事前生後生云云可謂履成之言履成也故出此言此所以取其所長也然妄陳不經之談於章奏者合有警責罷職兩司俱發大乖臺體爾亦推考
정조 18년
執義李秉喆獻納魚錫齡等啓曰臣等言議風采本不合於淸朝耳目之任而恩除之下逃遁不得冒沒出肅黽勉詣臺以金履成疏語陰晦閃忽有非人臣告君之體故臣等不勝駭惋略以草草數語有所論列矣及承批旨以兩司俱發反乖臺體至有特推之敎臣等相顧慙恧惶汗浹背以此情踪何敢晏然臺次乎請命遞斥臣等之職答曰一宰臣論啓豈或果責言官而府啓中抹下二句兩司之微事俱發一則妄率甚於論啓之人一則臺體反有不重勢難例批勿辭退待物論
정조 18년
掌令沈銖疏曰伏以臣卽一鄕曲疎賤之跡耳通籍于今十有餘年廁列搢紳之末出入法從之班者罔非聖世無棄之恩而祗緣稟性庸愚才識空疎職分無絲毫之補言議蔑分寸之效反躬自省惶愧而已年前待罪西邑獲遂便養尤是聖恩之河海莫量而赴任未幾遽失所恃上而孤分憂之責下而失終養之願不忠不孝此何人斯荏苒之頃禮制已畢苫塊餘喘萬念都灰不意掌憲之命忽下於鄕廬蟄伏之中恩諭繼降馹召有命在臣義分固當蒼黃登途而第臣父今年七十有五矣沈痼之疾又添泄痢左右扶將無以暫時離捨過了一兩日纔得回甦之望始爲來伏旅次而天牌之下不敢屢違章皇出肅詣臺傳啓且値賓對之日猥隨僚臺獲近耿光逖違之餘榮幸極矣第伏念臣冒據臺次而一日之責無所裨補俯顧私情而八耋之親不可離違臣之情勢到此益窮玆陳短章疾聲呼籲伏乞天地父母俯諒微悃亟遞臣職俾便救護焉臣於乞免之章不宜贅及他說而第於同義禁金履成疏有不勝駭惋者玆敢附陳惟殿下垂察焉臣於昨日登筵之際略伏聞承宣之讀過句語猶以未得其詳含默而退至今追思愧汗沾背始於私次得見原本則滿紙游辭閃忽妖邪有不忍正視蓋履成之地處世德固何如殿下之拂拭奬用亦何如而渠無一半分圖報之心前後情跡專事巧慝惟利所在千億化身至於今番疏而極矣其下語糢糊用意陰譎難以一一臚列而至若上訴天帝復生此世等說卽是佛家輪回之術異端謊詭之論也天地之間萬萬無此理而渠敢以此告君者何其不敬之甚也誠如渠言得罪朝廷則杜門訟愆可也縮伏俟勘可也不此之爲乃反以無倫不根之說眩惑天聽幻弄一世其心所在誠不可測雖以恩資言之渠之陞職也忙忙出肅至於榮光則不敢受云者是誠前何心而後何心也尤可見飾詐逞巧放恣無嚴之習人臣事君之道焉敢若是乎情狀之反覆語意之奸巧昭不可掩也如此之類若不嚴處一任假借則將無以戢奸萌杜後弊矣臣謂爲先施以屛裔之典斷不可已也臣無任云云答曰省疏具悉金履成事妄率特其長處疏語亦如其人而間有可以採察者則乃一筆句斷以千古衆小人之目論人不當若是況屛裔之律尤不稱當不允爾其勿辭察職
정조 18년
甲寅十月初七日辰時上御重熙堂左承旨奉審承旨入侍時左承旨洪義浩右副承旨洪大協記事官鄭文始記注官金錫泰金良倜以次進伏訖上敎大協曰今番大享果無頉乎大協曰諸執事駿奔皆如禮而臣則修掃廟庭後復命矣上命義浩書公事判付訖仍命退承史以次退出
정조 18년
行都承旨趙尙鎭坐左承旨洪義浩坐右承旨尹致性坐左副承旨李相璜坐直右副承旨洪大協坐直同副承旨李儒慶坐注書鄭文始病一員未差假注書具得魯仕直許鐫仕事變假注書李周奭仕
정조 18년
李儒慶啓曰明日殿座再明日方物封裹相値視事頉稟之意敢啓傳曰知道
정조 18년
李儒慶啓曰明日抄啓文臣課講何承旨進去乎敢稟傳曰左副承旨進去
정조 18년
洪大協啓曰今日殿座時挾輦軍槍劍軍入直禁軍金虎門入直軍除出標信請出之意敢啓傳曰知道
정조 18년
洪大協啓曰集春門開門標信請出之意敢啓傳曰知道
정조 18년
李儒慶啓曰今初十日親臨方物看品時處所以何處爲之乎敢稟傳曰便殿爲之
정조 18년
尹致性啓曰合辭方張之時兩司無詣臺之員事甚未安執義李秉喆獻納魚錫齡引避退待已至經宿尙未處置除在外外呈告人員竝卽牌招何如傳曰允
정조 18년
以執義李秉喆獻納魚錫齡牌不進罷職傳旨傳于尹致性曰只推
정조 18년
傳于李相璜曰左副承旨右副承旨入侍
정조 18년
傳于洪大協曰呈辭及在外懸頉未肅拜摠管許遞前望單子入之待下批牌招察任
정조 18년
摠管前望單子入之都摠管邊得讓安昌君燝副摠管李鼎運落點金履成添書落點
정조 18년
洪大協啓曰新除授副摠管金履成方在罷散中何以爲之敢稟傳曰敍用
정조 18년
傳于趙尙鎭曰當該司謁推考
정조 18년
李儒慶啓曰領府事蔡濟恭依下敎來待矣傳曰入侍
정조 18년
趙尙鎭啓曰保寧縣監當日辭朝給馬下送事命下矣新除授縣監李觀秀方在楊州地在外云臣之矇然擬入之失不勝惶恐而促敎之下決不可等待其上來該縣監李觀秀今姑改差何如傳曰允
정조 18년
吏曹口傳政事以李汝忠爲保寧縣監
정조 18년
傳于李相璜曰戶曹判書入侍
정조 18년
傳于趙尙鎭曰試官點下中罷散人敍用
정조 18년
洪大協啓曰明日次對兩司長官當爲進參大司憲林蓍喆待開門牌招何如傳曰允
정조 18년
兵曹口傳政事鄭觀采爲摠戎中軍行司直鄭好仁行副護軍李東善單付
정조 18년
傳于洪大協曰兵曹判書推考
정조 18년
洪大協以兵曹言啓曰依下敎景福宮衛將安相文嚴棍十五度後汰去之意敢啓傳曰知道
정조 18년
洪大協以訓鍊都監言啓曰今十月初九日春塘臺殿座時因兵曹節目金虎門軍一百四十名除出一百名把摠具載敬哨官李徽祚率領觀豐閣前路馬路作門四十名哨官蔡顯九率領春塘臺下及各門分把雜人一倂嚴禁事畢後還入直所而待標信擧行之意敢啓傳曰知道
정조 18년
洪大協以訓鍊都監言啓曰今十月初九日春塘臺殿座時因兵曹節目北營入直標下軍三十名千摠尹範行把摠趙光德率領集春門外把守事畢後還入直所而依定式除標信擧行之意敢啓傳曰知道
정조 18년
洪大協以禁衛營言啓曰本營分授崇禮門體城東西兩邊頹圮處今已畢築把守軍兵依例撤罷之意敢啓傳曰知道
정조 18년
尹致性以刑曹言啓曰因執義李秉喆啓辭批旨內宮奴差人事前後飭禁何如則焉敢更有干犯厥漢令該曹嚴刑懲治其餘諸宮同犯之類嚴加査實照法處置事命下矣年前申飭之敎至爲嚴截又有備局因傳敎定式之事而宮奴輩不悛舊習縱其差人作弊懸房憑藉貿易廉價勒買之狀萬萬痛惡被捉差人玄福仁嚴刑一次宮奴朴在得貿易之際旣不躬往差人之弊亦不禁戢者事甚痛駭一體嚴刑懲礪後竝放送諸宮奴屬同犯與否査問於懸房三所任等處則以爲明禮宮壽進宮龍洞宮奴屬亦皆有差人而姑無大段爲弊之事云故三宮奴子竝捉來嚴査則皆以一從定式貿取不敢廉價勒買之意納招矣大抵懸房作弊之端專出於差人而所謂差人俱是無根虛浪之類也雖爲今日懲治必將明日又犯若使宮奴躬自貿易則差人之弊可以不期禁而自祛此後則諸宮奴子必爲躬往貿取俾無差人輩從間作弊事嚴加申飭之意敢啓傳曰知道此後更以宮奴差人現影於懸房者令懸房人直爲結縛捉納於本曹本曹則差人刑放推捉宮奴嚴刑定配後草記行首所任嚴狀懲治如是定式之後或以差人假稱宮奴者廉探査出不告之懸房人捉來嚴刑可也
정조 18년
義禁府啓目宣傳官李顯道原情云云傳旨內辭緣泛稱遲晩所當請刑是白矣曾經宣傳官勿爲請刑載在大典通編議處何如判付啓依允
정조 18년
刑曹啓目粘連江陵府殺獄罪人金光云連加嚴訊期於得情之意分付道臣何如判付啓問于前伯如曰所見同然依回啓施行否則草記爲良如敎又啓目罪人朴好民各別嚴訊期於取服何如判付啓下里賤女能識貞正之烈痛其惡男劫逼而自辦一死視之如歸誠亦卓乎凜然發遣郞廳詳探實蹟於鄰比公論草記以爲褒奬之地爲旀後坐起各別嚴刑遲晩直招以正公法以慰死者爲良如敎又啓目僞造傳敎罪人金千龍段結案取招後稟處爲白乎旀其餘干連諸人段自刑曹勿論輕重勘處何如判付啓雖與眞箇僞造有異其矣所犯有難容貸嚴刑取招其餘分輕重決處爲良如敎
정조 18년
刑曹啓目粘連歙谷縣殺獄罪人文章五依前同推期於得情爲白乎旀道臣今旣新到論理狀聞之意一體分付何如判付啓所謂査啓不過是諺所謂冷水草笠嚴飭道伯別加詳査狀聞事分付爲良如敎
정조 18년
司諫許晊掌令沈銖校理尹光普修撰沈興永副修撰尹益烈任希存等啓曰請黜置罪人鄭致達妻亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上請向日合辭兩啓之已傳而未徹者亟命捧入仍賜允兪俾王章伸焉措辭見上答曰不允
정조 18년
司諫許晊掌令沈銖等啓曰請遲晩後物故罪人啓能亟施孥籍趾賊等凶種快施邦刑養遂獻遂竝設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請柳星漢亟令王府設鞫嚴問期於得情快正邦刑措辭見上請承款後物故罪人九宗亟施孥籍之典措辭見上答曰不允
정조 18년
掌令沈銖啓曰請亟寢秋曹罪人柳師文放釋之命仍令王府設鞫嚴問期於得情快正王法措辭見上答曰不允
정조 18년
司諫許晊啓曰請金甲島爲奴罪人克觀古今島爲奴罪人克泰更令王府嚴鞫得情快正王法措辭見上請逆賊尙魯亟施孥戮之典措辭見上請亟寢秋曹罪人柳師文放釋之命仍令王府設鞫嚴問快正典刑措辭見上執義李秉喆獻納魚錫齡以臣等言議風采本不合於淸朝耳目之任而恩除之下逃遁不得冒沒出肅黽勉詣臺以金履成疏語陰晦閃忽謊誕妄悖有非人臣告君之體故臣等不勝駭惋略以草草數語有所論列矣及承批旨以兩司俱發反乖臺體至有特推之敎臣等相顧慙恧惶汗浹背以此情踪何敢晏然於臺次乎引嫌而退兩司論啓言實規警不可以此輕遞言官請執義李秉喆獻納魚錫齡出仕答曰不允處置事依啓
정조 18년
甲寅十月初八日午時上御誠正閣領府事入侍時同副承旨李儒慶假注書具得魯記注官金良倜承膺祚領府事蔡濟恭以次進伏訖濟恭曰朝氣初寒聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣上曰老人往來行役筋力不至有損甚可幸也上曰他承旨與下直守令入侍出榻敎良倜承命出傳與右承旨尹致性保寧縣監李汝忠偕入進伏上曰守令進前汝忠進前奏職姓名上曰爾是李汝節之弟乎汝忠曰然矣上曰李汝節大治於端川爾是其弟則必有聞見矣保寧民事多罔措爾往必善爲之也命致性宣諭訖命致性汝忠先退上曰華城城役何如濟恭曰城樓新成煥然改觀矣其高高於京東門七間虹蜺又加於京城二間臣爲落成宴於北門登二層樓杳然如坐天上矣將臺亦已畢役臣爲登覽則四方二十里往來之人如在眼前莫能遁形矣上曰雖近日事亦可謂有力量矣濟恭曰以臣等當初淺見茫然若無就緖而數月之內樓臺雉堞有若不日成之者然凡所以經營區劃之方出自聖心惟斷乃成臣不勝欽仰萬萬之至上曰今年秋事實爲關心矣沿路所聞何如濟恭曰今年諸道雖皆歉荒而大抵勝於先朝辛壬年矣以臣所見言之或有全坪無掛鎌處又有一野免歉荒處亦有通一邑稍勝處不可一槪言矣上曰雖有稍勝之邑滯秉之穗不能以此慰心憧憧一念專在於荒境飢民夙宵寤寐殆忘寢食矣濟恭曰臣於路中見咸興甓匠輩以官給糧饌得食兩時而漸迫冬寒衣不得掩身爲訴矣上曰令戶曹給襦衣好矣濟恭曰臣方待罪廚院都提擧分院積弊之入於見聞者有不可不一番陳稟釐革故敢此仰達矣蓋兩寺燔造器皿進上之際所謂外班賜名目之以人情分給該房所任之數至於四百餘竹而班賜主人之徵求逐年益甚此已難支之弊其外政院使令之每等情債錢十六兩及盤床三十件近仗軍士之結爲契房曾前四十竹器皿之層加爲一百餘竹內兵曹使令之二十件盤床奎章閣人情甲燔盤床五六件例燔盤床六十四件奉常寺之曾前給價貿用今爲無價進排者莫不爲燔所都書員邊首輩切骨之瘼一經所任無不敗家其爲矜憐姑勿論莫重進上從而有不實之慮旣知其如此則弊到極處安得不有所更張乎臣意則上項外班賜名目四百竹之內減其一百竹政院使令情債錢十六兩都減盤床三十件內減二十件近仗軍士契房四十竹只許依前與受餘外層加一百餘竹都減之兵曹使令盤床二十件減十件奎章閣甲燔例燔合七十件此是無於前之事一倂減之奉常寺給價則進排無價則不爲進排之意成出節目以此分付燔造所亦以此知委各該司使之無敢一毫違越每等進上之際當該燔造官親率入來則某司之定式外濫雜雖一立決無不聞不知之理隨所聞直爲進告於都提擧小則犯者移法司重治大則不禁之官員草記論罪然後內各司庶可知畏燔造所亦得支保事雖煩瑣不得不詳陳數爻要爲一定不易之規矣上曰依爲之掖庭下屬之誅求稱以內班賜其所責出無異於外班賜名色云則一體減去增加之件數而如是批下之後無論掖庭與內各司所屬更有科外侵徵是可曰有紀綱乎須自本院隨現卽爲草記自官員以爲嚴處之地以此擧條書揭本院及燔造所可也出擧條仍命退諸臣以次退出
정조 18년
甲寅十月初八日未時上御重熙堂藥房提調戶曹判書入侍時左承旨洪義浩假注書具得魯記注官金良倜承膺祚藥房提調徐有防戶曹判書沈頤之以次進伏訖上敎有防曰王大妃殿進御湯劑之後諸節漸臻康復而風痰麻木之症尙未快減湯藥難責速效日氣連和針灸進試似爲穩當未知如何耶醫官使之升殿詳問仰達可也醫官朴春源曰以功效言之則針勝於灸而但節候已屆初冬日氣雖淸和其在重愼之道連受二三度三四度有所不敢針則姑待春和而先爲試灸似好矣上曰醫女針灸之工果何如春源曰日學於局方連試於外間今則皆是熟手矣上曰當於稟質後更爲下敎而醫女猶有難愼之慮使之日日肄習可也上曰予曾試灸多有所得效者欲從近更試之矣命醫官先退上敎頤之曰京畿年分狀啓今明似當入來卿須預入思量待啓下卽爲回啓可也頤之曰當於明日次對稟定矣上曰完伯已還營云年分狀啓何日當修啓云乎頤之曰計在旬日之內矣頤之曰明春園幸時所入席物有待下敎更稟之命矣何以爲之乎上曰所入件記修納也頤之曰臣於御供氷丁事有區區所懷內氷庫專爲御供設置者以江民戶役自負自納爲三萬餘丁自兵曹貿氷爲一萬一千餘丁矣曾在先朝癸巳特軫江民之役戶氷減其半數載運官給馱價日供勿爲進排只判付擧行以除江民之弊又罷兵曹上下之規而仍成節目矣前判書徐有隣又於己酉筵奏變通本庫移之江外元數一萬七千丁內又減五千丁永除江民伐氷之役今則內庫所藏一萬二千丁俱是給價貿藏無貽弊於江民者則與先朝處分之時大異而御供仍不復舊而自外庫進排內庫只擧行頒賜判付者事體極爲未安臣意則各殿宮供上自內庫依前如例封進實合事宜故敢此仰達矣上曰依爲之出擧條頤之曰方物色紬例以唐絲織造而近年白絲價漸至騰踴代以土産未爲不可故臣別貿常經織品染色與白絲別無差等故欲於封裹時同爲封入如不見退於彼中則此後使行以紬代用似好矣上曰第令同爲封裹以送也義浩曰奏御文字何等愼重而表咨文中有誤書不審處事甚未安該院公事提調推考下吏令攸司科治何如上曰依爲之出擧條仍命退諸臣以次退出
정조 18년
行都承旨趙尙鎭坐左承旨洪義浩坐右承旨尹致性坐左副承旨李相璜坐直右副承旨洪大協坐直同副承旨李儒慶坐注書鄭文始病一員未差假注書具得魯仕直韓致重仕事變假注書曺錫中仕
정조 18년
李相璜啓曰禁衛營將官來言今日本營軍兵日次私習云矣敢啓傳曰知道
정조 18년
以禁衛營習陣單子傳于李相璜曰後日次爲之
정조 18년
傳于李儒慶曰課講擧行萬萬駭然檢校直提學鄭大容爲先下義禁府推考
정조 18년
許䥴改差代韓致重爲假注書
정조 18년
李周奭改差代曺錫中爲事變假注書
정조 18년
同成均前望單子入之李秉鼎落點
정조 18년
有政吏批判書李致中牌不進參判黃昇源牌不進參議鄭致淳進行都承旨趙尙鎭進啓曰判書李致中參判黃昇源竝牌不進小臣獨政未安何以爲之敢稟傳曰只出緊任以兪漢謨爲大司諫申大龜爲掌令洪樂敏爲持平李晩秀爲大司成具文行爲吏曹佐郞趙宗鉉爲同經筵李秉鼎爲藝文提學李時秀爲同義禁爲司譯提調鄭好仁爲惠民提調會寧府使李健秀仍任事承傳
정조 18년
兵批判書具庠進參判柳誼病參議朴宗甲病參知兪漢寧入直右副承旨洪大協進以李彦煐爲兼司僕將鄭惟轍爲訓鍊僉正林擎翰尹彦喆李憲述爲武兼張宅基爲五衛將洪澤淳爲麟山僉使北兵使崔景岳仍任事承傳同知權尙鎭副護軍元永麟鄭觀采鄭東觀副司直金履成安策副司果鄭履綏以上竝單付
정조 18년
傳于李儒慶曰今十月朔日次儒生殿講時上齋生應製賦二下一進士李基讓二下二生員林沔浩二下三生員金會淵二下四生員金處巖表三中進士姜履元竝直赴會試賦三上生員金鎰進士李章垕生員兪益柱尹涵進士李熙緝金煥圭表草三中進士金明淳各給二分賦三中生員姜忠永表草三下生員權徹賦三下生員李之權李箕采草三下進士李益生員金履永各紙一卷筆二枝墨一笏賜給講通幼學李泳夏沈鈺各紙一卷賜給略粗比之應製則雖於次上等可謂風斯下矣今番則賞格勿論表次上進士尹永輝等二人賦次上進士沈厚鎭等十人各紙一卷賜給
정조 18년
傳于李儒慶曰入格儒生大司成率領明日待令在外大司成許遞前望單子入之待下批牌招察任
정조 18년
大司成前望單子入之李家煥落點
정조 18년
傳于李儒慶曰大司成更爲牌招
정조 18년
以大司成李家煥再牌不進推考傳旨傳于李儒慶曰焉敢無端再違更爲牌招違牌勿捧傳旨
정조 18년
傳于李儒慶曰飭敎之下當等學製尙不設行云者駭然甚矣行公學敎授一竝改差雖非渠輩自有泮長使之明日設行仍卽合取後計劃啓目一兩日內修啓事分付
정조 18년
以守禦使沈頤之所授密符單子傳于洪大協曰以前使密符仍佩
정조 18년
以咸鏡監司金華鎭狀啓薦新生文魚生大口魚限日不得封進惶恐待罪事傳于李儒慶曰勿待罪事回諭
정조 18년
以咸鏡監司金華鎭狀啓薦新生銀魚限內不得封進惶恐待罪事傳于李儒慶曰勿待罪事回諭
정조 18년
趙尙鎭以吏曹言啓曰贈諡莊敏公洪淑延諡今月十三日定行於楊州地云矣敢啓傳曰知道
정조 18년
洪大協以承文院言啓曰使行迫近本院提調數少事甚苟艱行副司直鄭昌順行副司直鄭好仁延豐君李𡊠行副司直李聖圭行副司直趙宗鉉知敦寧府事具㢞吏曹判書李致中禮曹判書閔鍾顯行副司直李秉鼎行副司直尹師國行副司直李得臣工曹判書徐鼎修禮曹參判徐邁修吏曹參判黃昇源行副司直洪明浩行副司直閔台爀司憲府大司憲林蓍喆漢城府左尹李鼎運行副司直李祖承行副司直沈煥之竝還差兵曹判書具庠行副司直徐有臣刑曹參判趙鎭寬行副司直鄭大容戶曹參判李義弼亦爲差下使之察任何如傳曰允
정조 18년
洪大協以訓鍊都監言啓曰依傳敎專經武臣試射時無分人訓鍊院正李檍御營廳哨官鄭弘哲各決棍十度之意敢啓傳曰知道
정조 18년
洪大協以義禁府言啓曰檢校直提學鄭大容推考事傳旨啓下矣時任閣臣勿爲拿囚留置待命所開坐捧供事及卿宰禁推該府草記待下批下捧供載在大典通編矣鄭大容留置待命所而係是卿宰敢啓傳曰知道
정조 18년
敎守禦使沈頤之書王若曰中宸起鼓鼙之思方注隆眷南城專鈐轄之任用錫殊章玆從八座之班爰授三軍之重惟卿性度簡恬才識綜明蓋通練贍敏之才惟詞章特其餘事若慈良謙恭之資於故家蔚有遺風聯玉署而登銀臺自先朝屢被眷遇管西藩而按湖臬而近年冞切倚毗度支掌典守之方自有條理籌司任區劃之策畢陳謨猷惟其誠不替於險夷可使器自別於盤錯眷彼漢南一城實我海東重防山河按襟帶之形久爲宰相兼領之地亭壁備桑土之戒尙想列朝經遠之謨保障繭絲顧重寄惟賢是簡才猷鞱略而今日捨卿其誰玆授卿以南漢山城守禦使卿其祗服寵章懋殫嘉績雅量素裕毋懷任重之憂戎務自繁須思固圉之策時則有文恬武憘之歎卿宜念地利人和之方於戲祭征虜之雅歌投壺豈專美於前代羊叔子之輕裘緩帶可復見於今辰故玆敎示想宜知悉副修撰尹益烈製進
정조 18년
抄啓文臣應製三上及華城儒生應製二下以上與泮儒更試人比較御考榜詩二下一華儒李師淳年六十二本全州住北里父進士綸賦二下一泮儒朴宗羽年五十本潘南居京父正郞麟源各紙五卷詩二下泮儒李是釬年四十一本驪州居春川父生員載爀泮儒金道曾年七十一本安東居連山父學生昌孫賦二下抄啓文臣徐俊輔抄啓文臣權晙抄啓文臣崔光泰華儒朴宗珏年三十本潘南住南里父學生婺源各紙四卷詩三上華儒鄭世豐年四十本東萊住北里父同知晅泮儒韓度裕年六十本西原居江華父學生德懋賦三上泮儒金處巖年四十本安山居京父生員養直各紙三卷詩三中泮儒兪漢淳年三十五本杞溪居靑陽父學生彦䎘華儒李弘謙年三十二本全州住北里父進士東洙賦三中抄啓文臣曺錫中華儒柳聖儀年三十二本晉州住南里父通德郞侃泮儒宋文顯年五十一本鎭川居京父幼學弼休詩草三中泮儒兪孟煥年五十一本杞溪居京父通德郞華柱各紙二卷表倍畫三下泮儒安光宇年四十二本竹山居京父通德郞構泮儒閔師膺年四十五本驪興居京父副護軍垠泮儒趙經鎭年三十七本豐壤居京父監察時衡賦三下一泮儒辛景愈年五十三本靈山居京父學生命相生父通德郞命聖三下泮儒金碩鉉年四十八本金海居京父學生復祚泮儒趙漢逵年五十二本楊州居京父同知榮旭草三下抄啓文臣金熙洛泮儒姜忠永年三十四本晉州居楊州父幼學頤慶泮儒李熙緝年三十四本全州居京父幼學百懋泮儒安榮年四十七本竹山居京父學生宗傑詩次上抄啓文臣吳泰曾抄啓文臣黃基天賦次上泮儒洪奭周年二十一本豐山居京父典簿大榮各筆二枝墨一笏
정조 18년
御題推枰斂手賀陛下聖武詩華儒李師淳二下一一局大於孫皓國先着龍樓聖主明三吳氣盡大帝業萬艘風待龍驤營當筵斂却落子手杜預書中江水平孫吳以暴帝以德勝數皇家臣侍枰頻年敵勢楚漢紛暇日宸遊湯武爭機心暗付奕生技石頭雲寒鴻鵠鳴征東一策不謀同手停秋枰雙袖擎皇猷地盡故魏界武略春蒐全蜀兵長江不限一衣帶爾弱吾强懸重輕心兵不在十九路國手全枰吳會竝棋分左右黑白散讖傳東南靑紫橫黃圖全幅一手重謝却紋楸輸寸誠兵威赤壁百萬雄國運黃河千一禎高光大略日月明海陵年來紅腐盈江東自有累棋勢聖武吾皇當世英東人不復上岸戰北船皆知衝水行彈丸江左等一枰風急西南誰敢衡平吳正待水有龍順流何憂波噴鯨江之永矣與我共不患艅艎春水生羊公已於局外知曩謂臣華其志成推枰竟陳破竹勢五路天兵東出征
정조 18년
御題推枰斂手賀陛下聖武賦泮儒朴宗羽二下一心陣輸以一路風不競於全吳王氣殘於瘞金客說枉於觀緯謇推枰而仰賀王者征其時哉諒無敵於聖武顧何憂於輸贏臣曾贊夫伐吳蓋所恃者君靈榮何有於協謀聖獨能於默運惟叔子之我知得一斑於窺管時法殿之侍碁又鎭南之投匭陳邊情之利害燭戎機之勝敗謀實出於萬全圖不待於三上非天塹之爲恃鞭可斷於長江誠斯言之足辦不必謀於盈庭儀夬斷於易象宜斯赫於周怒惟我后之獨運羌孰可以持疑進神功於乃聖用睿智於允武龍驤昔其上書久已決於聖意紋楸晏而斂手輸高着於淵衷同齊楚之利堅又文武之神聖歌出師於六月誰能禦夫沛然得吾君之方寸嗟荀馮之何言臣無有於籌畫聖莫大於神威固大德之莫遺抑微心之過憂苟英斷之少遲恐邊機之或違明固見於萬里時可出於六師徒睿謀之仰成佇大功之斯就將三吳之料理等一局之全輸晴空俄而雹散象乾斷之廓揮時無憂於累棋勢可收於輸枰思樽俎之折衝占機事之虧成臣拜手而綴蕪仰丹戺而周章
정조 18년
日次儒生殿講時上齋生應製御考榜賦二下一進士李基讓年五十本廣州居京父學生宗漢二下二生員林沔浩年四十五本羅州居京父幼學象中二下三生員金會淵年四十五本淸風居京父判書鍾正二下四生員金處巖年四十本安山居京父生員養直以上直赴會試三上一生員金鎰年四十八本延安居果川父進士載恪三上二進士李章垕年四十二本星山居金浦父幼學迥三上生員兪益柱年三十五本杞溪居高陽父幼學漢禹生員尹涵年五十一本坡平居楊州父學生之宣進士李熙緝年三十四本全州居京父幼學百懋進士金煥奎年五十七本光山居衿川父通德郞相粲以上各給二分三中生員姜忠永年三十四本晉州居楊州父幼學頤慶三下生員李之權年五十一本延安居尙州父學生萬達生員李箕采年五十一本星州居京父學生得源草三下進士李益焵年四十四本全州居京父綾城君森生員金履永年四十本安東居驪州父判官憲行以上紙一卷筆二枝墨一笏次上進士沈厚鎭年四十一本靑松居水原父正言重奎進士宋文顯年五十一本鎭川居京父幼學弼休生員朴師爕年五十九本寧海居文川父同知萬株生員金鍾和年四十五本淸風居淸州父學生致英生父僉知致郁生員吳鼎煥年三十八本羅州居務安父學生一相進士趙漢逵年五十二本楊州居京父同知榮旭生員孫礲年五十三本密陽居陽德父幼學德裕進士兪漢寔年三十四本杞溪居京父縣令彦錥草次上進士蔡一揆年六十本仁川居京父學生遇進士尹浣年四十七本坡平居京父通德郞之鐸以上紙一卷表倍畫三中進士姜履元年三十一本晉州居京父府使忱直赴會試草三中進士金明淳年三十六本安東居京父學生履慶生父牧使履基給二分三下生員權徹年三十一本安東居京父府使以綱紙一卷筆一枝墨一笏次上進士尹永輝年三十一本坡平居京父幼學恒鎭生員李顯周年五十四本全州居楊州父學生杰以上紙一卷
정조 18년
御題黎民不飢不寒賦進士李基讓二下一墻條菀而畝穰上瑞占於蔀屋豳何憂於授衣衢自樂於鼓腹民得無乎飢寒問在野則不知究王道之所本驗民生之靡匱吾民本有所欲願不過乎煖飽衣要製於歲一飯欲登於日再繽熙來而穰往苟得斯其足矣然致此其有術在王政之能修民有願而莫達上先導而方遂知所求之在彼詎無法以致之惟衣食之不乏在農蠶之得宜耕如時則必穫宅苟毛而可績吾有節於使民爾且勤於服穡氓於是乎知化縱不勸而自力桑無附於百堵畝不荒於千井千茨登於野圃七襄成於村燈眉壽介以兕觥公子服其玄黃寧有憂於卒歲且無患於呼庚凡蚩蚩而滿野摠熙熙而有裕紛曰飢與曰寒不期無而自無能使民而有此君誰與之不足寧如是而不王治到此而爲極渠自足乎喫着我坐享夫太平斯非待於他術在懋修乎仁政宜後辟之體此但鄒訓之力行拚璇題而拜稽掇微辭而系頌頌曰凡民所惡莫先飢寒凡民所願莫先飽煗王者知此去惡從願民斯樂且謂民父母曰我父母衣我食我孰凍孰餒視我飯襴我無凍餒君心卽安君心爲心嗟我黎民
정조 18년
擬唐淮西士女等謝於耕不食織不裳之餘賜以繒布左飡右粥表進士姜履元三中侵我擾我幾年切雲霓之望衣君食君今日荷天地之惠士曰女曰粥於饘於伏念臣等褦襶之蹤稼穡其業分作田野之賤乃出麻絲居近江淮之間厥貢橘柚第緣兵革之故久失耕織之功水如溺而火如焚于今五十年所農無粟而女無布嗟我百萬生靈悉主悉臣非無向日之願問奴問婢自乏卒歲之資迨王師初定於周衣伊吾民尙艱於虞食北師躍入縱幸見陽春於寒餘西隅纔平恐難易爲食於飢者自憐困苦之際旣失耕吾織吾況當離析之初誰能食我衣我何圖干戈之甫息遽荷惠澤之旁流繒頒內府之藏爲衣爲褐米給太倉之積有粥有飧如何使斯飢乎旣軫紅腐之賑那無救汝寒也更荷彤庭之分奚但堯民含哺之歡實感楚士挾纊之惠錦衣玉食幾仰聖心之靡安穀腹絲身自此吾屬之無患每歎兵塵血路之際昔無袴焉何幸仁風義聲之中今有食矣玆蓋伏遇皇帝陞下大惠天子元和聖人縮食節衣未嘗一日忘戰按圖數貢所以中朝發嘆遂令阻飢之蹤亦被垂衣之化臣等敢不順帝之則安土而居載績載黃擧切爲公裳之願我疆我理恒戴恤民食之恩
정조 18년
行都承旨趙尙鎭坐左承旨洪義浩坐直右承旨尹致性坐左副承旨李相璜坐直右副承旨洪大協坐同副承旨李儒慶坐注書鄭文始病一員未差假注書具得魯仕直韓致重仕事變假注書曺錫中仕
정조 18년
藥房提調臣徐有防副提調臣趙尙鎭啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來間安竝此仰稟答曰知道慈殿慈宮氣候一樣卿等不必入侍矣
정조 18년
尹致性啓曰大司憲林蓍喆執義李秉喆掌令鄭景祚呈辭持平洪秉臣傳旨未下掌令申大龜在外持平洪樂敏牌招啓辭未下監察茶時之意敢啓傳曰知道
정조 18년
以輪對官望筒傳于李儒慶曰後日次待令
정조 18년
傳于李儒慶曰大司成先入侍後謝恩
정조 18년
洪大協啓曰行大司成李家煥特敎申飭之下謂有情勢終不入來莫重命牌至於闕外經宿之擧事體所在萬萬未安從重推考何如傳曰允
정조 18년
尹致性啓曰臣致性進賀使方物封裹進去下直之意敢啓傳曰知道
정조 18년
兵曹口傳政事副司直南公轍單付
정조 18년
李儒慶以左右相意啓曰御覽方物還下白細苧布拾疋白綿紬拾疋黃細綿紬伍疋紫細綿紬伍疋黃花席陸張滿花席捌張雜彩花席伍張白綿紙伍百參拾參卷極擇改備其餘物種一一看品同爲封裹之意敢啓傳曰知道
정조 18년
洪大協以兵曹言啓曰今十月十一日武臣賓廳武經講書日次而各廳堂下武臣朔試射明日設行事單子纔已啓下矣應講之員俱爲試射進參故不得爲之之意敢啓傳曰知道
정조 18년
洪大協以兵曹言啓曰內禁衛將黃仁煐素抱關隔之症當寒添劇時月之內無望供職呈狀乞遞實病旣如是則宿衛領軍之任不可久曠改差何如傳曰允
정조 18년
禁府啓目奉常僉正崔鳳諧奉事呂榮徽等原情云云傳旨內辭緣泛稱遲晩竝只刑推得情何如判付啓附過放送爲良如敎又啓目粘李顯道議處云云以此照律何如判付啓依允
정조 18년
副司直丁範祖疏曰伏以臣於去月十七日從縣道附陳新資乞還之疏時値本道道臣發巡未還疏本自巡所轉到喉院而以臣所帶兼職已遞仍爲下送繼伏承旬望之內除旨聯翩實職兼銜五遷其官闔門感泣閭里聳動而悚恧之愧益無所措夫朝家官人之方有積勞則序遷有異績則特陞蓋所以勸百工也臣之立朝本末非但物議莫逃抑亦自知甚明隨逐隊行罷軟不勝則無勞勩之可錄歷試中外僨敗相繼則無能績之足紀臣固循省平生愧訟之不暇何爲而殊恩異渥逈出尋常乃至於此是則官秩愈隆而罪負愈積臣雖無恥何以堪哉且臣賤疾諸症數朔以來轉益沈痼舊傷脚部暑濕爲祟筋絡澁縮骨節酸痛房闥之內行步隨人頭風暴發左目浮動若受芒刺玄花翳膜殆不辨物連試針藥迄無顯效精神暈眩省識昏瞀自分不得復起爲人矣臣循例辭疏旣未登徹則官職去就固無可論而第伏念誕辰起居之班百僚同忭而身委床笫獨未進參情禮都缺義分如掃拊躬自悼寧欲無生玆敢復憑縣道陳章號籲伏乞聖明亟命收還臣新資竝遞春秋兼銜以重官方以安私分千萬幸甚臣無任云云答曰省疏具悉卿其勿辭上來行公
정조 18년
甲寅十月初十日上御便殿方物看品入侍時行都承旨趙尙鎭左承旨洪義浩右承旨尹致性左副承旨李相璜右副承旨洪大協同副承旨李儒慶假注書具得魯韓致重記注官金良倜承膺祚檢校直閣南公轍戶曹判書沈頤之以次進伏訖上曰紬品及紙品之不好者抄出退給更以好品改納可也上敎頤之曰近來紙品之漸不如前何也頤之曰近來方物各種漸不如舊其中最甚者卽紙席兩種故席子事頃已筵稟申飭而至於白綿紙及大小好紙朝家飭令前後何限而色品年年低下雖以今番言之體質之劣薄比當初本紙不可以優劣論事之可駭莫此爲甚蓋紙品之如此專由於三南紙寺漸致凋弊則不可以嚴飭貢人責其實效臣意則自今以後歲幣大小好紙與方物白綿紙使地方官嚴飭浮出監捧上送而紙品猶復如前則該地方官草記論勘事出擧條嚴飭何如上曰依爲之出擧條上曰席品之不如前亦與紙品無異矣上曰表咨文査對何若是遲滯也昨日坐直承旨誰也大協曰臣爲坐直而昨夜以表咨文待曉査對待令之意知委矣上曰若承宣分明知委於大臣則豈有如是遲滯之理乎此司謁不能分明傳之承旨不能分明申飭之致也査對連爲催促可也方物御覽訖上曰入格儒生入侍出榻敎賤臣承命出傳與大司成李家煥進士李基讓生員林沔浩金會淵金處巖進士姜履元生員金鎰進士李章垕生員兪益柱尹涵進士李熙緝金煥奎金明淳生員姜忠永權徹李之權李箕采進士李益生員金履永進士尹永輝沈厚鎭等偕入進伏訖上敎曰應製儒生須賞直赴帖給之壯元榜目一件給之儒生等各受紙筆墨有差行禮訖以次進前奏姓名上敎會淵曰汝以乃父之子觀其文體亦非俗士須着意勤工連觀應製可也上敎之權曰汝做賦幾首之權曰千餘首也上敎履永曰汝是金憲行之子耶予每念汝父之爲宮官時也汝須勤工立身可也上敎礲曰汝居在何鄕對曰居在陽德矣上曰陽德年事則何如耶礲曰未免歉荒矣上曰勝於江邊邑耶礲曰別無優劣矣上敎公轍曰表草三中以上賦三上以上使之謄送內閣事分付儒生可也命退諸臣以次退出
정조 18년
行都承旨趙尙鎭坐左承旨洪義浩坐右承旨尹致性坐左副承旨李相璜坐右副承旨洪大協坐直同副承旨李儒慶坐直注書鄭文始病一員未差假注書具得魯仕直韓致重仕事變假注書曺錫中仕
정조 18년
尹致性啓曰合辭闕啓事甚未安除在外傳旨未下外未肅拜兩司諸臺竝卽牌招何如傳曰允
정조 18년
李儒慶啓曰左議政金履素右議政李秉模有司堂上沈頤之尹行恁嶺南句管堂上鄭昌順依下敎來待矣傳曰入侍
정조 18년
傳于洪大協曰畿伯行部後勿使反面狀請外必有未盡條件今番則勿拘常例以箚條可爲者筵奏可爲者皆以狀聞爲之事令廟堂申飭行會
정조 18년
以吏曹莊敏公洪淑宣諡官望筒傳于趙尙鎭曰日前下去也欲爲下敎而未果宣諡何時不可而何必爲之於催科民間之時乎待麥秋爲之事分付因此思之近來廚傳爲弊益甚況當歉歲更令廟堂別般嚴飭使臣兩行當發治路民邑之弊可悶爲先令兩行使臣知悉法外支應姑無論雖於應式之內預爲除減如是下敎之後今番使行雖一隷一卒貽弊民邑而現發於宣傳官摘奸則一邊星火狀啓副使以下直捧拿處傳旨其代當於道內守令中除朝辭差送使臣尙然況一行乎此傳敎一通自頭站高陽至灣上書付客館事今進賀正使行會三道莫重使行若此則其他別星何足言亦令廟堂枚擧嚴飭諸道
정조 18년
以水原留守趙心泰狀啓災頉元分俵外加劃其餘民事條列陳聞令廟堂稟旨分付事傳于洪大協曰俵結依狀請許施其餘後錄條件亦令依此爲之其中最尤甚之最尤甚將入於賑案者別爲抄出狀聞而邦畿咫尺特加垂念有諸般拔例蠲恤之擧況本府所重乎已施於畿甸各邑而不入於本府狀請者令廟堂更加看詳一例施行之意措語行會至於納米軍之一竝代錢一款係是支放所需有難用他各邑之例獨漏亦甚可矜如何爲可更令守臣有意見論理狀聞事分付若此則城餉之停退者當給代況收米之尤不可不給代者乎此則廟堂預加留意處竝令知悉
정조 18년
忠淸水使柳心源啓本庇仁等邑人物渰死事判付內啓下備邊司爲旀去八月卄八風雨渰沒人命若是夥然看來不覺驚惻湖南亦有可施之恤典依此施行之意卽爲後錄措辭行會而去去月之事今始狀聞怠忽甚矣其時帥臣令該府拿問處之完伯則狀聞已久錦伯尙無一言諸道臣亦爲推考爲良如敎
정조 18년
洪大協以備邊司言啓曰還穀捧耗之法若在停退之時則竝與當年耗條自在停退之中而近來各邑多不察飭一任吏鄕之奸弄元還則停退而耗條則準捧甚至於歸之官用觀於向來關西數邑事可以推知今年停退旣行抄戶之政則其所區別自可暸然而萬一有一毫之納耗於停退條則莫大之惠澤將無以下究爲先以此意嚴飭諸道抄戶停當後一一揭示使停退之戶曉然知竝與當年耗條而竝入停退如是之後或有現發於按廉之行則無論營邑竝爲重勘之意一體分付雖以代捧言之民入所納則或以精實而吏鄕輩藉其代捧之名以麤換精徒致穀簿之蕩然若是而明年糶糴之政何以精實乎此亦別加嚴飭俾有實效何如傳曰允卿等之言甚好附之俄下傳敎之下嚴飭行會使道伯頒布列邑也務從消詳嚴明使小民得蒙實惠可也
정조 18년
洪大協以備邊司言啓曰頃因內需司所報宣禧宮所管高城郡南面南石川西面黑淵洞兩處無論已起墾未起墾仍爲免稅隨起收稅事行關本道矣卽見江原監司李勉兢所報則以爲高城郡黑烟洞南石川一則會付堤堰一則量內帳付而黑烟堤堰之下有明禮宮免稅及校位公須位寺位南石川則有民家民田及官屯長位而浦落泥生處亦入於舊陳還起之中以此以彼皆非公閒之地且黑烟洞堤堰乃是屢百年會付之地則免稅一款係是行不得之事爲辭矣今此黑烟洞南石川旣是會付堤堰及公私有主之土則該郡修報成冊時不爲詳陳其事情者極爲疎忽爲先推考免稅一款勿施之意分付內需司及該道何如傳曰允苟有民弊初何不以實陳聞竝與御覽成冊而無一言上送不可問備而止査問委折於該道使之擧實狀聞則道伯守令當有處分不當陳告而陳告之人亦當照法懲治以此行會可也
정조 18년
洪大協以兵曹言啓曰去二月二十三日本曹草記濟州閑良高宅信禁旅口傳以入事批旨內知道渠是重溟絶海之人卿於每朔朔試射或宣傳官射會時試小布及柳葉箭二中則草記付初試三中則直付殿試之意草記奉承傳可也事命下矣高宅信今日慕華館堂下武臣朔試射時使之赴試而柳葉箭邊二中小布二中入格依傳敎付初試之意敢啓傳曰知道初試帖文卽令政院成給後次連爲更試三中然後卽爲草記可也
정조 18년
洪大協以兵曹言啓曰南行宣傳官李鼎會未滿十朔依前例成才間姑爲停試之意敢啓傳曰知道
정조 18년
洪大協以兵曹言啓曰今日各廳堂下武臣朔試射時都摠府經歷李源龍訓鍊院主簿南弼壽武臣兼宣傳官尹行源鄭治臣部將尹鉉東等俱未滿四中依定式各決棍十度至於實病之類及呈辭受由人等退試次姑爲懸頉以入之意敢啓傳曰知道
정조 18년
洪大協以兵曹言啓曰今日各廳堂下武臣朔試射時訓鍊院奉事朴贊郁無端不參故屢次催促終不來待紀綱所在萬萬痛駭爲先汰去其罪狀令該府拿問嚴處何如傳曰允
정조 18년
禁府啓目宣傳官李顯道矣奉命事體至重路文所載之事該吏之慢不擧行雖甚痛駭如法治罪何所不可而不有飭禁恣意用棍事極可駭以此照律罪杖一百收贖告身盡行追奪私罪奉敎依允爲旀以公罪勘放爲良如敎
정조 18년
洪大協以義禁府言啓曰李顯道杖一百以公罪收贖放送草記批旨內如有功議各減一等可也事命下矣李顯道七代祖成吉平亂功臣云功減一等杖九十收贖之意敢啓傳曰知道
정조 18년
尹致性以義禁府言啓曰專經文臣殿講居不人南履益蔡弘遠李元八金錫泰李漢喬孔胤恒李𡎘韓永建洪時濟尹濟弘許䥴鄭宗顯沈能燮李周奭等依定式推考事傳旨啓下矣南履益蔡弘遠李元八金錫泰李漢喬孔胤恒李𡎘韓永建洪時濟尹濟弘許䥴鄭宗顯沈能燮等今方待命拿囚而李周奭家在城外待城門開拿囚之意敢啓傳曰知道飭已施竝放送可也
정조 18년
副摠管金履成疏曰伏以臣之妄犯駭機仰貽我殿下愍念之勞凡幾矣哉自勘臣罪萬戮猶輕驚魂纔定淸淚如瀉嗚呼天地無私日月有明臣情之靡他縱仰聖衷之鑑諒顧惟臺言之罔測殆非人臣之所忍聞也臣若無辨人將謂何玆敢仰首鳴號焉噫古之懷核重君之賜也核猶不可棄況寵身之章榮先之典乎臣之忙忙出肅誠如臺言是固榮感之本心而伊後除命皆出特旨至於銓曹則便若停望者然臣旣不知銓曹之意則雖事關公格有難相干況干以榮先之私願哉且身則榮矣榮不及先則二品職自居實非倫情之所安奚特廉防之攸關哉彼不知人之情界者言亦無怪而若浼之云無已甚乎噫士不容於朝則退守丘壑是亦本分而若臣者榮溢一身未承榮先之誥將以何辭歸訴先壠乎是以情同觸藩悲冤莫裁猥陳無理之說自干不經之誅到今追惟臣罪罔赦嗚呼宜死不死是曰再生而臣之所被不啻十生之恩也自臣枳廢之日保全臣家莫非殿下之賜而至于今頂踵毛髮亦殿下之賜也臣於乞免之章冒犯出位之罪孰知臣心之苦哉惟其危臲之喘踽涼之蹤一直十載萬念都灰實無以久於朝矣每前席承恩縱深孔邇之喜忽焉顧懷悽然若朝暮離違不覺暗淚之無從及其退伏私次仰念河海之恩俯思涓埃之效歲月苦短寢食靡甘凡耳之所聞目之所覩歷歷往來於方寸之間常欲悉暴輪囷以效萬一之願而臣之登筵周歲一再則此心亦無以自達矣此所以戀戀回顧之忱如竅水湧遏且不得雖在遭罹危蹙之中不敢自謀臣身竊附古人擧筆不忘之意拖及時弊無窮之憂以分則僭以情則慽矣彼集千古宵小之目必欲陷臣而後已者抑何心哉嗚呼丘山之罪只被薄罷之名坑坎之餘復叨特除之恩隆私到此情勢何論而有畏公議坐犯違逋衷情震剝無所容措玆敢冒陳短章冀蒙終始之澤伏願聖慈俯垂哀憐亟收臣摠府除命以謝人言以靖私分焉臣無任云云答曰省疏具悉向來辭疏中前生後生之說萬萬駭然人之非責莫非自取辜負如許更以何辭自解乎不可循例賜批特施斥補於永同縣除朝辭當日起程赴任
정조 18년
正言崔時淳疏曰伏以臣以人則至庸陋也以身則至單寒也落鄕將至數紀便作遐外之民通籍已過十年初無倚附之勢墻壁獨立擿埴其行亦已久矣自分跧伏於草野歌詠聖化以終此生之願矣夫何近年以來獲被恩數待罪騎省首尾三年而禁直重地不憚筋力之奔走侍衛咫尺自幸耿光之昵近夙夜憧憧常懷疑懼之心出入蹙蹙若墜淵谷之中反躬自省惶隕而已向以自作之孽至荷薄竄之恩而末乃環音荐降歸伏鄕第闔門感泣北望攢祝未知此身何以報答此河海之洪造也曾未幾何臺銜又降於竢勘之餘職名虛縻於數月之間只自惶蹙無所容措矣不意頃者騎郞前銜又下於舊罪未贖之中臣分義所在卽當跋涉登程竭蹶拜命而第臣之老母年迫八旬身嬰二豎長在床褥菽水難繼而且當秋冬之交痰喘諸症猝然添劇轉側須人臣左右扶將焦泣度日勢不可以離捨而作行古人所謂事親之日短事君之日長者正謂臣今日情景也臣以此不得就路悶迫隕越直欲鑽地以入不可得也何幸老母之病喘氣稍降危症乍減臣於是始得星夜倍道將爲肅命之計矣忽於中路薇垣除旨繼下於千萬夢想之外至有馹召之命臣且惶且驚如夢如醉雖不得不蒼黃入城而第臣疎遠之蹤全昧於臺體庸愚之姿不稱於言責自來絲毫之蔑補徒有鐵限之情勢其何敢以晷刻晏然於職次以負淸朝耳目之寄哉伏乞天地父母俯賜鑑諒亟命鐫改以安微分焉臣於乞免之章不宜贅及他說而臣旣來自下土目見年事之始終民情之緩急故玆不得不略陳焉蓋今年穡事初以旱乾爲災移種之後天久不雨高燥之處已無可論而至於平年灌漑之處擧皆龜坼無不焦枯農人之傳說皆以爲挽近所無之旱災矣及其晩後雨澤周洽枯槁者始蘇蹲蹜者始茁庶幾有秋成之望忽於發穗之際一晝夜大風撼山簸海折木拔屋向之蘇茁者無不靡然受傷殆同鞭捉之場而秋爲之不實此則今年年事之始終也大凡年穀之歉荒山郡失稔則海邑稍登海邑失稔則山郡稍登不無循環優劣之別而今年則不然海邑與山郡均被其災而且臣所歷來之道路無不皆然方秋粒米狼戾之時穀價反爲騰踴行旅一宿之費比前倍蓰雖以昨年穡事之大登今夏麥農之稍實僅僅爲歲前艱食之資而至於明春則顚連之歎顑頷之狀勢所必至伏願聖明大加惕念一邊料理於廟堂一邊行會於道臣各項上納諸般徭役從便蠲減俾有實效焉且外邑之細疵巨瘼不爲不多而黎民之困悴蔀屋之愁咨專由於還穀一款此則廊廟之上臺閣之間前後矯救之策論理之說便同陳腐之談臣不欲架疊而大抵還餉之本意非不美矣守令之謀利吏胥之作姦已成難醫之痼弊耗上生耗落外生落雖以斗小之邑駸駸滋蔓將至累萬餘包而凡民一年之作沒數輸入於官庫及其分給之除富民則防納而不願受其中貧戶之無賴者不計來頭之措辦貪多務得以救目前之急至於秋成之後星火督納則雖杼軸甁甖之屬盡爲出賣不得充其受食之數以至於隣徵族徵視若常事甚至有非鄰非族而搜出某人之家斥賣輸納於官名之曰搜家搜家之名豈不寒心哉雖平年常歲自十月開倉之後至臘月封庫之時民間便作一場亂離號泣之聲載於道路愁恨之色盈於閭里所見矜惻則況此歉荒之歲一向如前之爲或以鞭撻而督之或以囚禁而威之則民將束藁而充石乎其將刮土而納庫乎其所流離之歎溝壑之顚雖至愚者亦可以預度矣臣之淺料則在小民安集之道莫如寬紓其力可以停退者停退可以徵捧者徵捧而斟酌闊狹不必强督以精實之穀雖有雜穀代納之類從其所願姑爲受置以待明年秋登之後始爲釐正則可使小民無燃眉之急官儲無枵空之歎在今日恤窮賙飢之方或可爲萬一之助耶且臣於中路伏見綸音之下布者十行恩諭罔非恤民之意千里明見亶出格天之誠辭敎勤摯憂念懇惻有足以感神明而孚豚魚矣綸綍所到雖跛躃羸癃之輩亦莫不扶杖往聽只願少須臾無死獲暏明年同慶之樂以伸中外歡抃之誠此亦民情之大可見也伏願我殿下以是心而行實惠更加申戒于有司之臣俾無空言無施之歎千萬幸甚臣無任云云省疏具悉民事不可緩至於荒政尤宜備預此所以特下綸音俾爲先知特有蠲恤之擧而猶慮登聞之後時纔令廟堂別關促使修啓者也今予寤寐一意惟在於民生之飢困對飯不敢求飽當夜不敢鼾睡自以爲意慮之所及精誠之所到無或一毫放忽而逖矣蔀屋不啻弱水兢兢恐恐無以爲心第當益加留意爾其勿辭察職
정조 18년
持平洪樂敏啓曰請亟寢秋曹罪人柳師文放釋之命仍令王府設鞫嚴問期於得情快正王法措辭見上新除授掌令申大龜時在江原道平康地請斯速乘馹上來事下諭答曰不允下諭事依啓